આ શુભ સમાચારના આનંદમાં પ્રશસ્તાના પપ્પાજીએ એક હોટલના વિશાળ બેન્કવેટ હોલમાં ભવ્ય પાર્ટીનું આયોજન કર્યું. પોતાને ખપ લાગે તેવા અને પોતાની સામાજિક પ્રતિષ્ઠામાં વધારો કરે તેવા મોભાદાર મહાનુભવો અને સરકારી અધિકારીઓને ભોજન માટે આમંત્રિત કર્યા. મહેમાનો ખુશખુશાલ થઈ ગયા ! કેટલાક સરકારી અધિકારીઓ તો અંદરોઅંદર ચર્ચા પણ કરતા હતા કે મિ. નિર્જિત બિનભ્રષ્ટાચારી હોવાનો દંભ કરે છે. હકીકતમાં પાર્ટીનું આયોજન એમણે પોતાના ખર્ચે જ કર્યું છે. સસરાજીનું કેવળ નામ વટાવવાનું બહાનું છે ! પ્રશસ્તાને એની સહેલીઓ પણ વ્યંગભર્યા અભિનંદનના શબ્દોમાં કહેતી, ‘રણછોડજીની કૃપાથી ઘરમાં પારણું બંધાવાની સાથે લક્ષ્મીજી પણ રૂમઝૂમ કરતાં પધારી ચૂક્યાં લાગે છે ! પ્રશસ્તા, તને સલામ ! આખરે તું નિર્જિત જેવા મુનિવર પતિને ચલિત કરવામાં સફળ થઈ !’ પ્રશસ્તા તો જૂઠા વખાણની ભૂખી હતી. પોતાના પતિ વિશેના ખોટા આક્ષેપોનો વિરોધ કરવાને બદલે તાળી લઈને ખડખડાટ હસતી હતી !